钦定古今图书集成/明伦汇编/官常典/第349卷 > 程震
## 钦定古今图书集成/明伦汇编/官常典/第349卷 > 程震

按《金史》本传：“震字威卿，东胜人。与其兄鼎俱擢第。震
入仕有能声。兴定初，召百官举县令，震得陈留，治为
河南第一。召拜监察御史，弹劾无所挠。时皇子荆王
为宰相，家僮辈席势侵民，震以法劾之，奏曰：‘荆王以
陛下之子，任天下之重，不能上赞君父，同济艰难，顾
乃专恃权势，蔑弃典礼，开纳货赂，进退官吏，纵令奴
隶，侵渔细民，名为和市，其实胁取。诸所不法，不可枚
举。陛下不能正家，而欲正天下，难矣’。”于是上责荆王
出内府银以偿物直，杖大奴尤不法者数人。未几，坐
为故吏所讼，罢官，岁馀，呕血卒。震为人刚直，有材干，
忘身徇国，不少私与。及为御史台，纲大振，以故小人
侧目者众，不能久留于朝，士论惜之。